Talk Dirty

«Talk Dirty» (հայերեն՝ «Խոսիր կեղտոտ բառերով»), ամերիկյան երգիչ Ջեյսոն Դերուլոյի երգը, որում իր մասնակցությունն ունի նաև ամերիկացի ռեփեր Թու Չեյնսը։ Այն թողարկվել է 2013 թվականի օգոստոսի 2-ին՝ որպես Դերուլոյի «Tattoos» (2013) կոչվող երրորդ ստուդիական ալբոմի երկրորդ սինգլ։ Այն նաև ընդգրկվել է այդ ալբոմի վերաթողարկված տարբերակում, որը կրում է «Talk Dirty» (2014) անվանումը։
«Talk Dirty»-ն փոփ ժանրի երգ է, որի երաժշտությունը վերցված է իսրայելական Balkan Beat Box խմբի «Hermetico» երգից։ Երգի տեսահոլովակը, որի ռեժիսորն է Քոլին Թիլինը, ներկայացվել է 2013 թվականի հուլիսին և ներկայացվել է օգոստոսի 7-ին։ Տեսահոլովակը MTV Video Music Awards 2014 մրցանակաբաշխությունում առաջադրվել է «Լավագույն փոփ տեսահոլովակ» և «Լավագույն խորեոգրաֆիա» մրցանակներին։ Երգը ունեցել է կոմերցիոն մեծ հաջողություն և դարձել է միջազգային հիթ։ Այն գլխավորել է Ավստրալիայի, Գերմանիայի, Իսրայելի, Մեծ Բրիտանիայի և մի քանի այլ երկրների հիթ շքերթներ։ Միացյալ Նահանգներում երգը զբաղեցրել է 3-րդ հորիզոնականը Billboard Hot 100 հիթ շքերթում։


== Նախապատմություն և թողարկում ==

Պրոդյուսեր Ռիկի Ռիդին երգը ստեղծելու գաղափարը տվել է նրա գործընկեր Մայլս Բերդը։ Նա Ռիդին ներկայացնում է իսրայելական Balkan Beat Box խմբի «Hermetico» երգը և առաջարկում է այդ երգի երաժշտությունը վերամշակել։ «Hermetico» երգն ընդգրկված է եղել խմբի «Nu Med» ալբոմում, որը թողարկվել է 2007 թվականին։ Ռիդը ստանում է այդ խմբի թույլատվությունը և վերցնելով երգի աուդիո տարբերակը, սկսում է Լոս Անջելեսի իր ձայնագրման ստուդիայում մշակել այն։ Ռիդը նշել է, որ երաժշտության վերամշակումը տևել է ընդամենը 3-4 ժամ, քանի որ շատ փոփոխություններ չի արել և ցանկացել է վերցնել այդ երգի լավագույն տարրերը։ Ռիդը այն ի սկզբանե նախատեսել էր ամերիկացի ռեփեր Միսի Էլիոտի համար, սակայն երբ իմանում է, որ Ջեյսոն Դերուլոն ցանկություն ունի երգել այդ երաժշտության ներքո, նա տալիս է դա նրան։ Balkan Beat Box խմբի անդամների անունները նշվել են երգի հեղինակների կազմի մեջ։ Դերուլոն, խոսելով երգի մասին, «Digital Spy» կայքին տված հարցազրույցում ասել է․ «Ես իսկապես ոգևորված եմ այս սինգլի համար, քանի որ դրանում մասնակցություն ունի նաև մեկ այլ արտիստ, և ես նախկինում այդպիսի բան երբեք չեմ արել։ Դա մի ցնցող երգ է պարզապես։ Երբ դուք լսեք այն, կիմանաք ինչի մասին եմ խոսում»։
2013 թվականի հուլիսի 11-ին Դերուլոն ներկայացնում է «Talk Dirty» երգը iHeartRadio's Live Coca-Cola Summer համերգի ժամանակ, իսկ ստուդիայում ձայնագրված տարբերակը համացանցում տեղադրվում է հուլիսի 23-ին։ Այն որպես «Tattoos» ալբոմի երկրորդ սինգլ թողարկվում է օգոստոսի 2-ին Նոր Զելանդիայում։ Երգի շապիկի վրա պատկերված է կնոջ ձեռք, որը շոշափում է Դերուլոյի մարմինը։ «Tattoos» ալբոմը թողարկվում է 2013 թվականի սեպտեմբերին։ Նույն տարվա դեկտեմբերի 10-ին Դերուլոն թողարկում է երգի իր ակուստիկ տարբերակը։ 2014 թվականի փետրվարի 28-ին Դերուլոն ներկայացնում է երգի իսպաներեն տարբերակը, որում սակայն Թու Չեյնսը հատվածը կրկին անգլերեն է։ Իսպաներեն տարբերակը թվային ներբեռնման համար հասանելի է դառնում մարտի 11-ին։ Նույն ամսում Դերուլոն հայտարարում է, որ առաջիկայում պատրաստվում է վերաթողարկել «Tattoos» ալբոմը և այն կոչվելու է «Talk Dirty»։ Ալբոմը վերաթողարկվում է ապրիլին և իր երգացանկում ընդգրկում է «Talk Dirty» սինգլը։


== Երաժշտություն և բառեր ==

«Talk Dirty»-ն 2 րոպե և 58 վայրկյան տևողությամբ փոփ ստեղծագործություն է, որն ուղեկցվում է սաքսոֆոնի նվագակցությամբ։ Սա Դերուլոյի առաջին սինգլն է, որում մասնակցություն ունի նաև այլ կատարող։ Քննադատները Թու Չեյնսի ռեփ հատվածը համարել են 18+, քանի որ վերջինս օգտագործում է մի շարք հայհոյանքներ իր հատվածում։ Կրկներգում Դերուլոն երգում է․ «Ես ամբողջ աշխարհով ճանապարհորդել եմ, սակայն քո լեզվով չեմ խոսում / Քո հետույքը մեկնաբանության կարիք չունի / Ինձ միայն պետք է հասկանալ / Երբ դու խոսում ես կեղտոտ բառերով ինձ հետ»։ Երգի սկզբում և վերջում հնչում է աղջկա ձայն, ով փորձում է անգլերեն խոսել։ Քննադատներից ոմանք երգը համեմատել են Մաքլեմորի և Ռայան Լյուիսի «Thrift Shop» երգի հետ, որում նույնպես սաքսոֆոնի մեղեդի կա։


== Կոմերցիոն հաջողություն ==
2013 թվականի օգոստոսի 12-ին երգը 27-րդ հորիզոնականով առաջինը մտել է Նոր Զելանդիայի սինգլների հիթ շքերթ, իսկ մի քանի շաբաթ անց բարձրացել է 2-րդ հորիզոնական։ Ավստրալիայում երգը միանգամից գլխավորել է ARIA սինգլների հիթ շքերթը՝ դառնալով Դերուլոյի երկրորդ երգը, որը այդ երկրում զբաղեցրել է 1-ին հորիզոնականը։ Երգը նաև հաջողություն է ունեցել Եվրոպական հիթ շքերթներում։ Այն գլխավորել է Գերմանիայի Media Control Charts, Բելգիայի Ultratop 50 Flanders, Իսրայելի Media Forest և Մեծ Բրիտանիայի սինգլների հիթ շքերթները։ Մեծ Բրիտանիայում երգի թողարկումից երեք օր հետո այն վաճառվել է 100,000 օրինակով և ևս 60,000 օրնակով դրան հաջորդող մյուս չորս օրերին։ Այն դառնում է Դերուլոյի ամենաարագ վաճառվող սինգլը այդ երկրում և երրորդ երգը, որը զբաղեցրել է առաջին հորիզոնականը այդ երկրում («In My Head» և «Don't Wanna Go Home» երգերից հետո)։ Երգը նաև գլխավորել է Շոտլանդիայի սինգլների հիթ շքերթը։
«Talk Dirty»-ն Միացյալ Նահանգների Billboard Hot 100 հիթ շքերթ է մտել 2014 թվականի հունվարին։ Շաբաթներ շարունակ հորիզոնականներ բարձրանալով՝ երգը զբաղեցնում է երրորդ հորիզոնականը։ Այն նաև գլխավորում է Billboard Pop Songs հիթ շքերթը և դառնում է Դերուլոյի երրորդ երգը, որը գլխավորել է այդ հիթ շքերթն։


== Տեսահոլովակ ==
Երգի տեսահոլովակը նկարահանվել է 2013 թվականի հուլիսին։ Տեսահոլովակի ռեժիսորը Քոլին Թիլինն է, ով նախկինում նաև եղել է Դերուլոյի «It Girl», «Breathing», «Fight for You» և «The Other Side» տեսահոլովակների ռեժիսորը։ Թիլին նշել է, որ «Talk Dirty» տեսահոլովակում ցանկացել է ներկայացնել տարբեր պարեր միջազգային մշակույթից։
Տեսահոլովակը ներկայացվել է 2013 թվականի օգոստոսի 7-ին Դերուլոյի ՅուԹյուբի էջում։ 2014 թվականին տեսահոլովակը MTV Video Music Awards մրցանակաբաշխությունում առաջադրվել է «Լավագույն փոփ տեսահոլովակ» և «Լավագույն խորեոգրաֆիա» անվանակարգերում, սակայն չի հաղթել։


== Մրցանակներ և առաջադրումներ ==


== Հիթ շքերթներ ==


=== Շաբաթական հիթ շքերթներ ===


=== Տարեվերջի հիթ շքերթներ ===


== Հավաստագրումներ ==


== Ծանոթագրություններ ==


== Արտաքին հղումներ ==
Երգի տեսահոլովակը ՅուԹյուբ վիդեոհոսթինգում
Երգի տեքստը Archived 2015-09-08 at the Wayback Machine. MetroLyrics կայքում